बाबा ने सख्त आदेश दे दिए, कोई कुछ नहीं करेगा इसको । इससे पूछो, इसको किसने भेजा है ? लोग अब मज़हर की धुनाई करने लगे । जितनी जल्दी बताओगे, किसने तुम्हें भेजा है, उतना ही कम पिटोगे तुम । मज़हर भरभरा कर सब उगलने लगा, खलील शाह ने भेजा है हुज़ूर, जिसका रांची पहाड़ी के नीचे बारूद का कारखाना है । हुजुर ऊ लोग को मालूम है, ई घर में रात में, जनाना लोग और बच्चा लोग सोने आता है । वही लोग हमको ई दू ठो बम दिए थे और कहे थे, जब सब, बच्चा और औरत लोग सो जाएँ तो दोनों बम चला कर भाग आना । मजहर अब उगलता जा रहा था, ऐसी निर्मम साज़िश, ऐसे कुत्सित विचार, बच्चों और महिलाओं की हत्या का प्लान । सबका खून ही खौल गया और मज़हर को ख़तम करने को सब आमादा हो गए..लेकिन बाबा ने सबसे कह दिया, मेरे घर में ये काम बिलकुल नहीं होगा । मज़हर से उन्होंने साफ़ साफ़ कह दिया, तुमको हम सुबह-सुबह छोड़ आवेंगे हिन्दू मोहल्ला से बाहर तक, उसके बाद हमरा कोई जिम्मेवारी नहीं होगा...और एक बात याद रखना, आज के बाद तुम कभी भी हमको अपना चेहरा नहीं दिखाओगे...मज़हर को अपने जान के बच जाने की ख़ुशी ज़रूर हुई होगी लेकिन उसकी मरी हुई आत्मा का क्या हुआ होगा । खुद अपनी नज़र में गिरा हुआ मजहर, बिना मौत ही मरा हुआ नज़र आ रहा था...